CELEX: 32021R2179
Language: hu
Date: 2021-12-09 00:00:00
Title: A Bizottság (EU) 2021/2179 végrehajtási rendelete (2021. december 9.) a közúti szállítási ágazatban dolgozó járművezetők kiküldetésére szolgáló belső piaci információs rendszerhez kapcsolódó nyilvános felület funkcióiról

2021.12.10.   
               
               
                  HU
               
               
                  Az Európai Unió Hivatalos Lapja
               
               
                  L 443/68
               
            
         A BIZOTTSÁG (EU) 2021/2179 VÉGREHAJTÁSI RENDELETE
         (2021. december 9.)
         a közúti szállítási ágazatban dolgozó járművezetők kiküldetésére szolgáló belső piaci információs rendszerhez kapcsolódó nyilvános felület funkcióiról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közúti szállítási ágazatban dolgozó járművezetők kiküldetésére vonatkozó különös szabályoknak a 96/71/EK irányelv és a 2014/67/EU irányelv tekintetében való meghatározásáról, a 2006/22/EK irányelvnek a végrehajtási követelmények tekintetében történő módosításáról, valamint az 1024/2012/EU rendelet módosításáról szóló, 2020. július 15-i (EU) 2020/1057 Európai Parlament és a tanácsi irányelvre (1) és különösen annak 1. cikke (14) bekezdésére.
         mivel:
         
                     (1)
                  
                  
                     Az (EU) 2020/1057 irányelv 1. cikkének (11) bekezdése értelmében a közúti fuvarozók kötelezhetők arra, hogy az 1024/2012/EU európai parlamenti és tanácsi rendelet (2) 2. cikkével létrehozott belső piaci információs rendszerhez (a továbbiakban: IMI) kapcsolódó nyilvános felület többnyelvű formanyomtatványa útján kiküldetési nyilatkozatot vagy egyéb dokumentumokat nyújtsanak be a járművezető kiküldetésének helye szerinti tagállam illetékes nemzeti hatóságainak.
                  
               
                     (2)
                  
                  
                     Az IMI-hez kapcsolódó nyilvános felülethez való hozzáférést biztonságos felhasználói fiók létrehozásával kell biztosítani, amely lehetővé teszi a jogosult felhasználók számára a benyújtott kiküldetési nyilatkozatok és a tagállamok illetékes hatóságai által küldött dokumentumbekérések kezelését. A jogosult felhasználók számára lehetővé kell tenni, hogy rögzítsék a fuvarozókra, a szakmai irányítókra és a kiküldött járművezetőkre vonatkozó adatokat. A jogosult felhasználó a fuvarozó nevében eljáró személy, aki kezeli a kiküldetési nyilatkozatokat, és megválaszolja a fogadó tagállamtól érkező dokumentumbekéréseket.
                  
               
                     (3)
                  
                  
                     A kiküldetési nyilatkozatokat a nyilvános felületen legfeljebb hat hónapra vonatkozóan lehet benyújtani.
                  
               
                     (4)
                  
                  
                     Az (EU) 2020/1057 irányelv 1. cikke (12) bekezdésének való megfelelés és a kiküldetési nyilatkozatok naprakészen tartása érdekében lehetővé kell tenni a kiküldetési nyilatkozatban szereplő információk módosítását.
                  
               
                     (5)
                  
                  
                     A gazdasági szereplőkre háruló túlzott adminisztratív terhek elkerülése érdekében biztosítani kell, hogy a nyilatkozatok könnyen megújíthatók legyenek.
                  
               
                     (6)
                  
                  
                     Annak érdekében, hogy a fuvarozók eleget tehessenek az (EU) 2020/1057 irányelv 1. cikke (11) bekezdése b) pontjának i. alpontjában meghatározott kötelezettségeknek, az IMI-hez kapcsolódó nyilvános felületnek nyomtatott és elektronikus formában hozzáférhetővé kell tennie a nyilatkozatot.
                  
               
                     (7)
                  
                  
                     Abban az esetben, ha a fuvarozó nem nyújtja be az 1. cikk (11) bekezdésének c) pontja szerinti dokumentumokat, a fuvarozó számára láthatóvá kell tenni az IMI-hez kapcsolódó nyilvános felületen, ha ezeket a dokumentumokat a letelepedés helye szerinti tagállam a fogadó tagállamtól érkezett segítségnyújtásra irányuló megkeresést követően az IMI-ben a fogadó tagállam rendelkezésére bocsátotta.
                  
               
                     (8)
                  
                  
                     Az IMI-hez kapcsolódó nyilvános felületnek biztosítania kell tennie továbbá, hogy az IMI-ben egy vagy több nemzeti hatóság hozzáférjen a kérésükre a fuvarozók által benyújtott kiküldetési nyilatkozatokhoz és dokumentumokhoz.
                  
               
                     (9)
                  
                  
                     A járművezetők kiküldetésére vonatkozó különös szabályok hatékony érvényesítésének biztosítása és a túlzott adminisztratív terhek elkerülése érdekében fontos, hogy a fogadó tagállam illetékes nemzeti hatóságai együttműködjenek annak érdekében, hogy az IMI-hez kapcsolódó nyilvános felületen a fuvarozók ugyanazon kiküldetési időszakra vonatkozóan ne kapjanak szükségtelen kéréseket az adott tagállamtól.
                  
               
                     (10)
                  
                  
                     Annak érdekében, hogy a nemzeti hatóságok ellenőrizni tudják a kiküldetésre vonatkozó szabályok betartását, alapvető fontosságú, hogy az illetékes nemzeti hatóságok hozzáférjenek a járművezető menetíró készülékeinek azon adatrögzítő lapjaihoz, amelyek tartalmazzák azoknak a tagállamoknak az országkódjait, amelyeken a járművezető áthaladt.
                  
               
                     (11)
                  
                  
                     Mivel a fuvarozók a használatukat követően csak legfeljebb egy évig kötelesek megőrizni a menetíró készülék adatrögzítő lapjait, a kinyomtatott lapokat és a letöltött adatokat olvasható formában, az IMI-hez kapcsolódó nyilvános felületet úgy kell kialakítani, hogy az lehetővé tegye a fuvarozók számára, hogy a kiküldetés helye szerinti tagállam illetékes hatóságaitól érkező dokumentumbekérésekre – az 561/2006/EK európai parlamenti és tanácsi rendelet (3) 10. cikkének (5) bekezdésével összhangban – a bekérés időpontját megelőző legfeljebb 12 hónapra vonatkozóan válaszoljanak.
                  
               
                     (12)
                  
                  
                     Annak érdekében, hogy a fuvarozók nyolc héten belül összegyűjthessék az összes szükséges dokumentumot, lehetőséget kell biztosítani számukra arra, hogy a kért dokumentumokat egy vagy több szakaszban nyújtsák be.
                  
               
                     (13)
                  
                  
                     A fuvarozót az IMI-hez kapcsolódó nyilvános felületen keresztül tájékoztatni kell arról, ha a fogadó tagállam segítséget kér a letelepedés helye szerinti tagállamtól.
                  
               
                     (14)
                  
                  
                     Annak elkerülése érdekében, hogy a dokumentumbekérések határozatlan ideig lezáratlanok maradjanak, a fogadó tagállam illetékes hatóságának le kell zárnia azokat, miután befejezte annak értékelését, hogy a fuvarozó megfelel-e a kiküldetési szabályoknak, és tájékoztatnia kell a fuvarozót a dokumentumbekérés eredményéről. Azokban az esetekben, amikor a fogadó tagállam illetékes hatóságai nem zárják le a dokumentumbekérést, azt 24 hónap elteltével automatikusan le kell zárni.
                  
               
                     (15)
                  
                  
                     Tekintettel az IMI-hez kapcsolódó nyilvános felületen keresztül megosztott személyes adatok érzékeny jellegére, lehetővé kell tenni az említett felületen és a fuvarozók felhasználói fiókjában tárolt összes adat törlését, amennyiben ezekre az adatokra már nincs szükség a közúti szállítási ágazatban dolgozó járművezetők kiküldetésére vonatkozó szabályok betartásának ellenőrzéséhez. Emellett kötelezővé kell tenni azon dokumentumok automatikus törlését is, amelyeket a fuvarozó az IMI-hez kapcsolódó nyilvános felületen keresztül nyújt be az illetékes hatóságoktól érkező dokumentumbekéréseket követően.
                  
               
                     (16)
                  
                  
                     Ha e rendelet alkalmazásában személyes adatok kezelésére van szükség, azt a személyes adatok védelmére vonatkozó uniós joggal összhangban kell elvégezni. A személyes adatok e rendelet szerinti bármilyen kezelésére az (EU) 2018/1725 európai parlamenti és tanácsi rendelet (4) irányadó.
                  
               
                     (17)
                  
                  
                     Az európai adatvédelmi biztossal az (EU) 2018/1725 rendelet 42. cikkének (1) bekezdésével összhangban konzultációra került sor, és a biztos 2021. július 7-én véleményt nyilvánított.
                  
               
                     (18)
                  
                  
                     Az ebben a rendeletben előírt intézkedések összhangban vannak az (EU) 2020/1057 irányelv 4. cikkének (1) bekezdésében említett bizottság véleményével,
                  
               ELFOGADTA EZT A RENDELETET:
         
            1. cikk
            Tárgy
            Ez a rendelet meghatározza a belső piaci információs rendszerhez (IMI) kapcsolódó nyilvános felület funkcióit az (EU) 2020/1057 irányelv 1. cikke (11) bekezdésének alkalmazása céljából.
         
         
            2. cikk
            Általános funkciók
            
               (1)   Az IMI-hez kapcsolódó többnyelvű nyilvános felületnek különösen a következő technikai funkciókat kell biztosítania a fuvarozók számára:
               
                           1.
                        
                        
                           felhasználói fiók létrehozása a fuvarozó számára fenntartott területhez való biztonságos hozzáférés érdekében;
                        
                     
                           2.
                        
                        
                           a felhasználói tevékenység megfelelő naplózása;
                        
                     
                           3.
                        
                        
                           a fuvarozó, a jogosult felhasználók, a szakmai irányító és a kiküldött járművezetők adatainak rögzítése a felhasználói fiókban;
                        
                     
                           4.
                        
                        
                           a kiküldetési nyilatkozat kezelése:
                           
                                       a)
                                    
                                    
                                       az (EU) 2020/1057 irányelv 1. cikke (11) bekezdésének a) pontjában említett információk rögzítése;
                                    
                                 
                                       b)
                                    
                                    
                                       az a) pontban említett információkat tartalmazó kiküldetési nyilatkozat benyújtása legalább egy napra és legfeljebb hat hónapra kiterjedő időszak tekintetében;
                                    
                                 
                                       c)
                                    
                                    
                                       a kiküldetési nyilatkozatban szereplő információk módosítása a nyilatkozat aktualizálása érdekében;
                                    
                                 
                                       d)
                                    
                                    
                                       a kiküldetési nyilatkozat másolatának letöltése elektronikus formában és olyan formátumban, amely lehetővé teszi annak kinyomtatását;
                                    
                                 
                                       e)
                                    
                                    
                                       a kiküldetési nyilatkozat megújítása;
                                    
                                 
                                       f)
                                    
                                    
                                       a kiküldetési nyilatkozat visszavonása;
                                    
                                 
                     
                           5.
                        
                        
                           az (EU) 2020/1057 irányelv 1. cikke (11) bekezdésének c) pontja szerinti dokumentumbekérések fogadása és megválaszolása;
                        
                     
                           6.
                        
                        
                           a letelepedés helye szerinti tagállam illetékes hatóságai által rendelkezésre bocsátott dokumentumokhoz való hozzáférés és azok megtekintése;
                        
                     
                           7.
                        
                        
                           kommunikáció a kiküldetés helye szerinti tagállam illetékes hatóságaival;
                        
                     
                           8.
                        
                        
                           tájékoztatás a dokumentumbekéréseknek a fogadó tagállam illetékes hatóságai általi lezárásáról.
                        
                     
            
               (2)   Az IMI-hez kapcsolódó többnyelvű nyilvános felületnek biztosítania kell olyan technikai funkciókat is, amelyek lehetővé teszik a fogadó tagállam egy vagy több, az 1024/2012/EU rendelet 5. cikkének f) pontja értelmében vett illetékes hatóságként működő nemzeti hatósága számára a következőket:
               
                           a)
                        
                        
                           kiküldetési nyilatkozatok fogadása;
                        
                     
                           b)
                        
                        
                           dokumentumok bekérése az (EU) 2020/1057 irányelv 1. cikke (11) bekezdésének c) pontjában meghatározott eljárás szerint;
                        
                     
                           c)
                        
                        
                           az arra vonatkozó értékelés végeredményének megadása, hogy a fuvarozó megfelel-e a kiküldetési szabályoknak, valamint a dokumentumbekérés lezárása az IMI-ben.
                        
                     
         
         
            3. cikk
            A dokumentumbekérésekhez kapcsolódó funkciók
            
               (1)   A nyilvános felületnek lehetővé kell tennie a kiküldetés helye szerinti tagállam illetékes hatósága számára, hogy felkérje a fuvarozót az (EU) 2020/1057 irányelv 1. cikke (11) bekezdése c) pontjának első albekezdésében meghatározott, a dokumentumbekérés időpontját megelőző legfeljebb tizenkét hónapos időszakra vonatkozó dokumentumoknak a beküldésére. Az IMI-hez kapcsolódó nyilvános felületnek lehetővé kell tennie a fuvarozó számára, hogy a kért dokumentumokat egy vagy több szakaszban bocsássa rendelkezésre.
            
            
               (2)   Abban az esetben, ha a fuvarozót egy vagy több olyan további dokumentum benyújtására kérik fel, amelyek nem szerepeltek az (1) bekezdésben említett dokumentumbekérésben, a nyilvános felületnek ki kell számítania a dokumentumok benyújtására rendelkezésre álló időt, mely a további dokumentum(ok) bekérésének időpontjától számított nyolchetes időszaknak felel meg.
            
            
               (3)   Az IMI-hez kapcsolódó nyilvános felületnek lehetővé kell tennie a fuvarozó számára, hogy tájékozódjon azokról az esetekről, amikor a fogadó tagállam segítséget kér a letelepedés helye szerinti tagállamtól.
            
            
               (4)   A letelepedés helye szerinti tagállam illetékes hatósága által – a fogadó tagállam illetékes hatóságától kapott, az (EU) 2020/1057 irányelv 1. cikke (11) bekezdése c) pontjának második albekezdése szerinti segítségnyújtás iránti megkeresést követően – feltöltött valamennyi dokumentumnak láthatónak kell lennie a fuvarozó felhasználói fiókjában.
            
            
               (5)   A nyilvános felületnek lehetővé kell tennie, hogy a fuvarozót értesítsék a dokumentumbekérés lezárásáról és a végeredményről, miután a nemzeti hatóságok ellenőrizték a kért dokumentumokat.
               Azokat a dokumentumbekéréseket, amelyeket a fogadó tagállamnak a dokumentumot bekérő illetékes hatósága nem zár le a dokumentumbekérés időpontjától számított 24 hónapon belül, automatikusan le kell zárni.
            
         
         
            4. cikk
            Az adatmegőrzéssel kapcsolatos funkciók
            
               (1)   Az IMI-hez kapcsolódó nyilvános felületnek lehetővé kell tennie az említett nyilvános felületen és a fuvarozó felhasználói fiókjában tárolt valamennyi adat törlését, amikor azok már nem szükségesek ahhoz a célhoz, amely célból gyűjtötték és kezelték őket. A nyilvános felületnek lehetővé kell tennie emlékeztető küldését a fuvarozónak, mely felhívja figyelmét a járművezető személyes adatainak felülvizsgálatára és – szükség esetén – törlésére.
            
            
               (2)   A nyilvános felületnek lehetővé kell tennie az azon keresztül benyújtott kiküldetési nyilatkozatok automatikus törlését az (EU) 2020/1057 irányelv 1. cikkének (13) bekezdésében említett 24 hónapos időszak elteltével.
            
            
               (3)   Amennyiben a fuvarozó egy dokumentumbekérésre adott válasz részeként dokumentumokat nyújtott be, a kért dokumentumok legfeljebb a gyűjtésük céljához szükséges ideig, de legfeljebb a dokumentumbekérés lezárását követő 12 hónapig állhatnak rendelkezésre a felületen.
            
         
         
            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. december 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 249., 2020.7.31., 49. o.
         
         
            (2)  Az Európai Parlament és a Tanács 1024/2012/EU rendelete (2012. október 25.) a belső piaci információs rendszer keretében történő igazgatási együttműködésről és a 2008/49/EK bizottsági határozat hatályon kívül helyezéséről (az IMI-rendelet) (HL L 316., 2012.11.14., 1. o.).
         
            (3)  Az Európai Parlament és a Tanács 561/2006/EK rendelete (2006. március 15.) a közúti szállításra vonatkozó egyes szociális jogszabályok összehangolásáról, a 3821/85/EGK és a 2135/98/EK tanácsi rendelet módosításáról, valamint a 3820/85/EGK tanácsi rendelet hatályon kívül helyezéséről (HL L 102., 2006.4.11., 1. o.).
         
            (4)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).